Komisijos sprendimas
2003 m. lapkričio 17 d.
nustatantis trečiųjų šalių, iš kurių valstybės narės leidžia importuoti tam tikrus Tarybos direktyvos 92/118/EEB reglamentuojamus žmonių maistui skirtus produktus, sąrašus
(pranešta dokumentu Nr. C(2003) 4181)
(Tekstas svarbus EEE)
(2003/812/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją [1], su paskutiniais pakeitimais, padarytais Komisijos sprendimu 2003/721/EB [2], ypač į jos 10 straipsnio 2 dalies a punktą,
kadangi:
(1) Direktyvoje 92/118/EB nustatytos Bendrijos taisyklės dėl gyvūnų ir visuomenės sveikatos reikalavimų, reglamentuojančių prekybą gyvūninės kilmės produktais ir jų importą į Bendriją.
(2) 1994 m. kovo 18 d. Komisijos sprendime 94/278/EB, pateikiančiame trečiųjų šalių, iš kurių valstybės narės leidžia importuoti tam tikrus Tarybos direktyvos 92/118/EEB reglamentuojamus produktus, sąrašą [3], su paskutiniais pakeitimais, padarytais Sprendimu 2003/235/EB [4], nustatyti trečiųjų šalių, iš kurių valstybės narės leidžia importuoti tam tikrus Direktyvos 92/118/EB reglamentuojamus produktus, įskaitant produktus, kurie nėra skirti žmonių maistui, sąrašai.
(3) 2002 m. spalio 3 d. Europos Parlamento ir Tarybos reglamente (EB) Nr. 1774/2002, nustatančiame sveikatos taisykles gyvūninės kilmės šalutiniams produktams, neskirtiems vartoti žmonėms [5], su paskutiniais pakeitimais, padarytais Komisijos reglamentu (EB) Nr. 808/2003 [6], nustatytos Bendrijos taisyklės gyvūninės kilmės produktams, neskirtiems vartoti žmonėms. 2001 m. sausio 1 d. yra data, nuo kurios pradedami taikyti Reglamente (EB) Nr. 1774/2002 numatyti sveikatos sertifikatų pavyzdžiai.
(4) 2002 m. spalio 21 d. Europos Parlamento ir Tarybos direktyva 2002/33/EB, iš dalies pakeičianti Tarybos direktyvas 90/425/EEB ir 92/118/EEB dėl sveikatos reikalavimų gyvūninės kilmės šalutiniams produktams [7], iš esmės pakeitė Direktyvą 92/118/EEB, kad pastaroji būtų taikoma tik žmonių maistui skirtiems produktams.
(5) Reikia atsižvelgti į tai, kad stojančiosios valstybės turėtų įstoti į Bendriją 2004 m. gegužės 1 d.
(6) Siekiant Bendrijos teisės aktų aiškumo ir nuoseklumo, Sprendimas 94/278/EB turėtų būti panaikintas ir pakeistas šio sprendimo nuostatomis.
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti tam tikrus Direktyvos 92/118/EEB reglamentuotus žmonių maistui skirtus gyvūninės kilmės produktus iš trečiųjų šalių arba trečiųjų šalių ar teritorijų dalių, nurodytų šio sprendimo priede nustatytuose sąrašuose.
2 straipsnis
Sprendimas 94/278/EB panaikinamas.
3 straipsnis
Šis sprendimas taikomas nuo 2004 m. sausio 1 d.
4 straipsnis
Šis sprendimas skirtas valstybėms narėms.
Priimta Briuselyje, 2003 m. lapkričio 17 d.